કોઈ પણ શોધ ઇન્ડિપેન્ડન્ટ નથી હોતી. એક પછી એક થતી ગયેલી શોધોનો સરવાળો હોય છે. એ જ રીતે જૉન બાયર્ડે ટેલિવિઝન શોધ્યું એવું કહીએ ત્યારે એના પાયામાં પણ અનેક શોધો રહેલી હોય છે. ખુદ લૅમ્પના શોધક થૉમસ આલ્વા એડિસન અને ટેલિફોનના શોધક ઍલેક્ઝાન્ડર ગ્રેહામ બેલે બોલતી વખતે તસવીરો પણ મોકલી શકાય એવા ફોટોફોનની કલ્પના કરેલી. ટેલિફોનની શોધ પછી તરત જ અવાજની જેમ તસવીરો પણ ટ્રાન્સમિટ કરી શકાય એવા ટેલિફોનોસ્કોપ પણ થિયરીરૂપે પેશ થવાનું શરૂ થઈ ગયેલું. એડિસનના લૅમ્પનો ઉપયોગ કરીને જર્મનીના ૨૩ વર્ષના એક છોકરડા નામે પૉલ ગોટલિબ નિપ્કોવે પહેલવહેલું ઇલેક્ટ્રૉમેકૅનિકલ ટીવી બનાવેલું. નિપ્કોવે એવી રચના કરી કે ઊભા વતુર્‍ળાકારે ફરતી એક ડિસ્કમાં સૂક્ષ્મ છિદ્રો વાટે એક દૃશ્ય સેલેનિયમ ધાતુના સેન્સર પર ટકરાય. આ સેન્સર એક ઇલેક્ટ્રિકલ પલ્સ પેદા કરે જે વાયર મારફત બીજા છેડે રાખેલા લૅમ્પ મારફત એ ઇમેજને જોઈ શકાય.